Document ID: 31983R0291

*****
ΚΑΝΟΝΙΣΜΟΣ (ΕΟΚ) αριθ. 291/83 ΤΗΣ ΕΠΙΤΡΟΠΗΣ
της 3ης Φεβρουαρίου 1983
που τροποποιεί τον κανονισμό (ΕΟΚ) αριθ. 2425/81 περί καθορισμού των λεπτομερειών εφαρμογής του καθεστώτος ενισχύσεως για τις σταφίδες και τα ξηρά σύκα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2194/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενισχύσεων στην παραγωγή για τις σταφίδες και τα ξηρά σύκα (1), όπως τροποποιήθηκε από τον κανονισμό (ΕΟΚ) αριθ. 2674/82 (2), και ιδίως το άρθρο 14,
Εκτιμώντας:
ότι το άρθρο 6 παράγραφος 1 του κανονισμού (ΕΟΚ) αριθ. 2425/81 της Επιτροπής (3) προβλέπει ότι μπορούν να υποβάλλονται για κάθε περίοδο εμπορίας δύο αιτήσεις για ενίσχυση· ότι, στις περιπτώσεις κατά τις οποίες επιτρέπεται η αποθεματοποίηση κατά την επόμενη περίοδο εμπορίας σύμφωνα με το άρθρο 10 παράγραφος 1 του κανονισμού (ΕΟΚ) αριθ. 2194/81 και τα αποθεματοποιημένα προϊόντα πωλούνται για μεταποίηση, ο μεταποιητής μπορεί να υποβάλει αίτηση μόνο όταν τα προϊόντα έχουν μεταποιηθεί· ότι αυτή η κατάσταση καθυστερεί την πληρωμή της ενισχύσεως για προϊόντα που λαμβάνονται κατά την περίοδο εμπορίας· ότι η κατάσταση αυτή θα μπορούσε να θεραπευθεί αν επιτρεπόταν στο μεταποιητή να υποβάλει μια επιπλέον αίτηση για ενίσχυση όσον αφορά τα προϊόντα που έχουν αγοραστεί από οργανισμούς αποθεματοποιήσεως μετά το τέλος της περιόδου εμπορίας· ότι, για να γίνουν οι υπάρχουσες διαδικασίες περισσότερο ελαστικές, τα μέτρα αυτά θα πρέπει να εφαρμοστούν για προϊόντα που λαμβάνονται μετά την 1η Ιανουαρίου 1982·
ότι με τον κανονισμό (ΕΟΚ) αριθ. 2197/82 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 3434/82 (5), η περίοδος αποθεματοποιήσεως για ορισμένες ποσότητες ξηρών σύκων και σταφίδων που κρατούνται από τους ελληνικούς οργανισμούς αποθεματοποιήσεως έχει παραταθεί πέραν του τέλους της περιόδου εμπορίας 1981/82·
ότι πρέπει να τροποποιηθεί ο κανονισμός (ΕΟΚ) αριθ. 2425/81 για να επιτραπεί περιοδικά η υποβολή αιτήσεων για ενίσχυση όσον αφορά την αποθεματοποίηση κατά τη διάρκεια της παραταθείσας περιόδου αποθεματοποιήσεως·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2425/81 τροποποιείται ως εξής:
1. Το άρθρο 6 παράγραφος 1 αντικαθίσταται από το ακόλουθο κείμενο:
«1. Ο μεταποιητής μπορεί να υποβάλει για κάθε περίοδο εμπορίας δύο αιτήσεις για ενίσχυση, την πρώτη για προϊόντα που λαμβάνονται μέχρι τις 31 Δεκεμβρίου και τη δεύτερη για εκείνα που λαμβάνονται ή αγοράζονται κατά το υπόλοιπο τμήμα της περιόδου εμπορίας.
Η αίτηση για ενίσχυση πρέπει, εντός 60 ημερών μετά τη λήξη των περιόδων που αναφέρονται ανωτέρω, να υποβληθεί στον οργανισμό που έχει οριστεί από το Κράτος μέλος στο οποίο έγινε η μεταποίηση.
Σε περιπτώσεις που επιτρέπεται η αποθεματοποίηση κατά την επόμενη περίοδο εμπορίας, σύμφωνα με το άρθρο 10 παράγραφος 1 του κανονισμού (ΕΟΚ) αριθ. 2194/81, και τα αποθεματοποιημένα προϊόντα πωλούνται για μεταποίηση, μπορεί να υποβληθεί μια επιπλέον αίτηση για ενίσχυση όσον αφορά αυτά τα προϊόντα. Η αίτηση πρέπει να υποβληθεί εντός 60 ημερών μετά την τελευταία ημέρα που έχει οριστεί για πώληση σε προκαθορισμένη τιμή από τους οργανισμούς αποθεματοποιήσεως.»
2. Το άρθρο 8 παράγραφος 1 αντικαθίσταται από το ακόλουθο κείμενο:
«1. Ο οργανισμός αποθεματοποιήσεως μπορεί να υποβάλει κατά τη διάρκεια της περιόδου εμπορίας δύο αιτήσεις ενισχύσεως κατά την αποθεματοποίηση, την πρώτη όσον αφορά την περίοδο μέχρι το τέλος Φεβρουαρίου και τη δεύτερη όσον αφορά το υπόλοιπο τμήμα της περιόδου εμπορίας.
Σε περιπτώσεις που επιτρέπεται η αποθεματοποίηση κατά την επόμενη περίοδο εμπορίας σύμφωνα με το άρθρο 10 παράγραφος 1 του κανονισμού (ΕΟΚ) αριθ. 2194/81, μπορούν να υποβληθούν και άλλες αιτήσεις για ενίσχυση για κάθε περίοδο έξι μηνών και, όπου χρειάζεται να εφαρμοστεί, στο τέλος της περιόδου αποθεματοποιήσεως.
Οι αιτήσεις πρέπει να υποβληθούν εντός 60 ημερών μετά τη λήξη της σχετικής περιόδου αποθεματοποιήσεως.»
Άρθρο 2
Ο κανονισμός αυτός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Το άρθρο 1 παράγραφος 1, μετά από αίτηση του ενδιαφερομένου, εφαρμόζεται για τα προϊόντα που λαμβάνονται μετά την 1η Ιανουαρίου 1982. Στην περίπτωση αυτή, η αίτηση υποβάλλεται πριν από την 1η Μαρτίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 3 Φεβρουαρίου 1983.

Labels: 3
17
19